**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Ρύθμισης της Αγοράς Ηλεκτρισμού (Τροποποιητικός) (Αρ. 2) Νόμος του 2023»**

**Παρόντες:**

 Κυριάκος Χατζηγιάννης, πρόεδρος Πανίκος Λεωνίδου

 Αβέρωφ Νεοφύτου Χρύσης Παντελίδης

 Νίκος Σύκας Μιχάλης Γιακουμή

 Κώστας Κώστα Σταύρος Παπαδούρης

 Γιαννάκης Γαβριήλ

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή στις 6 Απριλίου 2023 από τον κ. Κυριάκο Χατζηγιάννη, βουλευτή εκλογικής περιφέρειας Αμμοχώστου, σε τρεις συνεδρίες της, που πραγματοποιήθηκαν στις 2, 23 και 30 Μαΐου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ο Υπουργός Ενέργειας, Εμπορίου και Βιομηχανίας, εκπρόσωποι του Υπουργείου Οικονομικών και του Τμήματος Δημόσιας Διοίκησης και Προσωπικού του ίδιου υπουργείου, του Υπουργείου Εργασίας και Κοινωνικών Ασφαλίσεων, της Ρυθμιστικής Αρχής Ενέργειας Κύπρου (ΡΑΕΚ), της Αρχής Ηλεκτρισμού Κύπρου (ΑΗΚ), του Διαχειριστή Συστήματος Μεταφοράς Κύπρου (ΔΣΜΚ), της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ), της Συντεχνίας Επιστημονικού Προσωπικού Αρχής Ηλεκτρισμού Κύπρου (ΣΕΠΑΗΚ), της Συντεχνίας Υπαλλήλων Βάρδιας Αρχής Ηλεκτρισμού Κύπρου (ΣΥΒΑΗΚ), της Ελεύθερης Παγκύπριας Οργάνωσης Προσωπικού Αρχής Ηλεκτρισμού (ΕΠΟΠΑΗ) και της Συντεχνίας Ημικρατικών, Δημοτικών και Κοινοτικών Εργατοϋπαλλήλων Κύπρου (ΣΗΔΗΚΕΚ-ΑΗΚ).

 Σημειώνεται ότι κατά τη συζήτηση της πρότασης νόμου παρευρέθηκε επίσης το μέλος της επιτροπής κ. Ανδρέας Πασιουρτίδης.

Σημειώνεται περαιτέρω ότι η πρόταση νόμου εξετάστηκε από την επιτροπή κατά προτεραιότητα, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, για λόγους που επιβάλλονται από τον σκοπό της. Ειδικότερα, για τη συζήτηση της πρότασης νόμου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σκοπός της πρότασης νόμου είναι η τροποποίηση του περί Ρύθμισης της Αγοράς Ηλεκτρισμού Νόμου, ώστε τα μέλη του προσωπικού της ΑΗΚ που θα επιλέξουν να συνεχίσουν την υπηρεσία τους στον ΔΣΜΚ ως μέλη του προσωπικού του και τα οποία κατά την ημερομηνία έναρξης της ισχύος του προτεινόμενου νόμου είναι μέλη του Ταμείου Ιατροφαρμακευτικής Περίθαλψης της ΑΗΚ, του Ταμείου Ευημερίας Υπαλλήλων της ΑΗΚ, του Ταμείου Ευημερίας Επιστημονικού Προσωπικού της ΑΗΚ, του Ταμείου Βοηθείας Υπαλλήλων της ΑΗΚ και του Ταμείου Βοηθείας Επιστημονικού Προσωπικού της ΑΗΚ να παραμείνουν και να συνεχίσουν με τα ίδια δικαιώματα και υποχρεώσεις ως μέλη των εν λόγω ταμείων.

 Επιπροσθέτως, με την πρόταση νόμου σκοπείται η τροποποίηση του πιο πάνω νόμου, ώστε η παραχώρηση ειδικών κινήτρων σε υπαλλήλους της ΑΗΚ να εξεταστεί και να αποφασιστεί από την Ειδική Επιτροπή ΔΣΜΚ, προτού οι εν λόγω υπάλληλοι κληθούν να επιλέξουν κατά πόσο επιθυμούν να καταστούν μέλη του προσωπικού του ΔΣΜΚ, προκειμένου τα κίνητρα αυτά να τους ωθήσουν να συνεχίσουν την υπηρεσία τους στον ΔΣΜΚ.

 Όλοι όσοι παρευρέθηκαν στις συνεδρίες της επιτροπής συμφώνησαν με τις πρόνοιες της πρότασης νόμου.

 Στο πλαίσιο της συζήτησης ενώπιον της επιτροπής την τελευταία απασχόλησαν μεταξύ άλλων τα ακόλουθα ζητήματα:

1. Η ανάγκη παροχής εξουσίας στον Υπουργό Ενέργειας, Εμπορίου και Βιομηχανίας για έκδοση διατάγματος το οποίο να καθορίζει τη διαδικασία μεταφοράς των ωφελημάτων και/ή δικαιωμάτων του προσωπικού της ΑΗΚ που θα επιλέξουν να καταστούν μέλη του προσωπικού του ΔΣΜΚ, αντί ο καθορισμός της εν λόγω διαδικασίας να γίνεται με κανονισμούς, όπως προβλέπεται στον υπό τροποποίηση νόμο, για σκοπούς επίσπευσης της όλης διαδικασίας.
2. Η ανάγκη καθορισμού συγκεκριμένου χρονοδιαγράμματος για την ολοκλήρωση της στελέχωσης του ΔΣΜΚ.

 Με βάση τα πιο πάνω, η επιτροπή αποφάσισε να τροποποιήσει, με τη σύμφωνη γνώμη του Υπουργού Ενέργειας, Εμπορίου και Βιομηχανίας, το κείμενο της πρότασης νόμου, ώστε-

1. η στελέχωση του ΔΣΜΚ με βάση την οργανική του διάρθρωση να ολοκληρωθεί εντός έξι (6) μηνών από την ημερομηνία έναρξης της ισχύος των κανονισμών που αφορούν τα σχέδια υπηρεσίας των θέσεων που περιλαμβάνονται στην εν λόγω οργανική διάρθρωσή του,
2. η διαδικασία μεταφοράς των ωφελημάτων και/ή δικαιωμάτων των εν λόγω υπαλλήλων και η διασφάλιση και κατοχύρωση των κεκτημένων δικαιωμάτων τους κατά την ημερομηνία μεταφοράς τους στον ΔΣΜΚ να καθορίζεται σε διάταγμα του Υπουργού Ενέργειας, Εμπορίου και Βιομηχανίας αντί σε κανονισμούς, όπως προβλέπεται στον υπό τροποποίηση νόμο,
3. να προστεθεί πρόνοια με την οποία να προβλέπεται ότι από την ημερομηνία έναρξης της ισχύος της μεταφοράς του προσωπικού της ΑΗΚ στον ΔΣΜΚ τις απαιτούμενες εισφορές εργοδότη στο Ταμείο Ιατροφαρμακευτικής Περίθαλψης Υπαλλήλων της ΑΗΚ ή/και στο Ταμείο Ευημερίας Υπαλλήλων της ΑΗΚ ή/και στο Ταμείο Ευημερίας Επιστημονικού Προσωπικού της ΑΗΚ ή/και στο Ταμείο Βοηθείας Υπαλλήλων της ΑΗΚ ή/και στο Ταμείο Βοηθείας Επιστημονικού Προσωπικού της ΑΗΚ θα καταβάλλει ο ΔΣΜΚ ως συγχρηματοδοτούσα επιχείρηση και
4. να προστεθεί πρόνοια με την οποία να προβλέπεται ότι οι ισχύοντες κανόνες λειτουργίας των πιο πάνω αναφερόμενων ταμείων θα τροποποιηθούν κατάλληλα από την ΑΗΚ σε συνεργασία με τον ΔΣΜΚ.

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, εισηγείται στην ολομέλεια του σώματος την ψήφιση της πρότασης νόμου σε νόμο ως αυτή τροποποιήθηκε σύμφωνα με τα πιο πάνω.

 Το μέλος της επιτροπής βουλευτής της Δημοκρατικής Παράταξης-Συνεργασία Δημοκρατικών Δυνάμεων και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

2 Ιουνίου 2023

Αρ. Φακ.: 23.02.064.027-2023

ΧΑ/Ελ.Π/ΘΚ